Citotaksonomija
Citotaksonomija je biološka nauka o klasifikaciji živih bića – taksonomija (grč., taxis - red, raspored + nomos - zakon) prema njihovim srodničkim odnosima, a na bazi citoloških pokazatelja. Citotaksonomske metode počivaju na molekularnogenetičkim i hromosomskim analizama. Dosadašnja praksa, međutim, najčešće podrazumijeva proučavanje hromosomskih garnitura (hromosomskih komplementa, hromosomskih setova), tj. (taksonski) karakterističnog haploidnog (n) i diploidnog (2n) broja hromosoma u gametima i somatskim ćelijama. Pored ovih parametara, posebno su značajni dužina i oblik hromosoma, položaj centromere, relativna dužina hromosomskih krakova i neki drugi srodni odnosi.